खहरे भ्यालीलाई माथागढी कप
पाल्पाको कसेनी सराईमा आयोजित माथगढी कप खुल्ला फुटबल प्रतियोगिताको उपाधि पाल्पा खहरेको भ्याली फुटबल क्लबले जितेको छ ।
पाल्पा — पाल्पाको कसेनी सराईमा आयोजित माथगढी कप खुल्ला फुटबल प्रतियोगिताको उपाधि पाल्पा खहरेको भ्याली फुटबल क्लबले जितेको छ ।माथागढी गाउँपालिकाको सहयोगमा सराई युवा क्लब कसेनीले आयोजना गरेको प्रतियोगिताको फाइनलमा पक्लिहवा फुटबल क्लब रुपन्देहीलाई ३–१ गोल अन्तरले पछि पार्दै भ्याली फुटबल क्लबले उपाधि जितेको हो । उपाधि जितेसँगै नगद २ लाख, ट्रफी, मेडल पाएको छ । फाइनमा भ्यालीका शिव गुरुङले पहिलो हाफको ३० मिनेटमा पहिलो गोल गरेर टिमलाई अग्रता दिलाए । ३७ मिनेटमा मिसन दर्लामी र ४० मिनेटमा एरन थापाले गोल थपेर टिमलाई बलियो बनाए । जवाफमा पक्लिहवा फुटबल क्लबका मोहन थापाले दोस्रो हाफको अन्तिम समय ४५ मिनेटमा सान्तवना गोल फर्काए । दोस्रो भएसँगै पक्लिहवाले नगद १ लाख, ट्रफी र मेडल पाएको छ । विजेता र उपविजेता टिमलाई ज्येष्ठ नागरिक खेमानसिं राना, माथागढी गाउँपालिकाका प्रमुख प्रशासकीय अधिकृत दिनेश ज्ञवाली, माथागढी गाउँपालिकास्तरीय खेलकुद संयोजक खोमबहादुर गाहा, सराई युवा क्लबका उपाध्यक्ष प्रेम सारु लगायतले पुरस्कार तथा ट्रफी, मेडल, प्रमाणपत्र प्रदान गरे ।कार्यक्रमका ज्येष्ठ समाजसेवी रानाले पाल्पाको माडी क्षेत्र फुटबलका लागि उर्बर भूमि भएकाले युवा क्लबहरुले समयसमयमा प्रतियोगिता आयोजना गर्न सुझाव दिए । गाउँपालिकाका प्रमुख प्रशासकीय अधिकृत ज्ञवालीले यस्ता प्रतियोगिताले युवाहरुलाई जागरुक बनाउने बताए ।कार्यक्रममा माथागढी गाउँपालिकास्तरीय खेलकुद संयोजक गाहाले सबैको सहयोगबाट राष्ट्रिय खेलाडी सहभागी भएको प्रतियोगिताले सिक्ने मौका मिलेको बताए । सराई युवा क्लबका अध्यक्ष कृष्ण सारुले युवाहरुलाई खेलकुदमा जागरुक बनाउन सहयोग पुगेको बताए । सोही अवसरमा क्लबबाट एन्फाले आयोजना गरेको ‘बी’ डिभिजन लिगमा सहभागी भएका सन्दीप श्रेष्ठलाई सम्मान गरेको छ ।